Bonifacius etc:a dilectis filijs priori prouinciali et fratribus prouincie Dacie ordinis fratrum predicatorum secundum morem dicti ordinis salutem etc:a. Sacre uestre religionis, sub qua deuotum et sedulum exhibetis Domino familiatum, promeretur honestas, ut uotis uestris, in hijs presertim, que diuini cultus et uestri ordinis augmenta respiciunt, quantum cum Deo possumus fauorabiliter annuamus. Sane peticio pro parte carissime in Christo filie nostre Margarete, Dacie et Norwigie regine illustris, nobis nuper exhibita continebat, quod in diocesi Aboensi regni Swecie est quoddam sollenne castrum, Wiborch nuncupatum, cum terra seu opido circa ipsum castrum, que quidem terra, castrum seu opidum [ac] christifideles in eis degentes propter uicinitatem Ruthenorum et aliarum infidelium nationum ipsorum Ruthenorum et infidelium incursibus sepius molestantur, et propterea eadem regina uehementer affectat, quod in dicta diocesi prope Wiborch seu in terra uel opido predictis aliquis locus fratrum uestri ordinis pro consolacione et animarum salute dictorum fidelium ac diuini cultus augmento ad honorem et sub uocabulo beate Marie uirginis et omnium angelorum fundetur et eciam construatur; quare pro parte dicte regine fuit nobis humiliter supplicatum, ut uobis recipiendi ac fundandi et construendi inibi locum huiusmodi, si uobis et dicto ordini legitime acquiratur, cum ecclesia seu oratorio, cimiterio, campanili, campana, ortalicijs, domibus alijsque necessarijs officinis licenciam concedere de benignitate apostolica dignaremur. Nos itaque, qui huiusmodi cultus et religionis augmenta feruenter appetimus, huiusmodi supplicacionibus inclinati uobis recipiendi, fundandi et construendi locum ipsum in loco tamen ad hoc congruo et honesto pro usu et habitacione predictis, felicis recordacionis Bonifacij pape VIII, predecessoris nostri, qua inhibetur, ne fratres ordinum mendicantium in aliqua ciuitate, castro uel villa locum ad habitandum recipere de nouo presumant absque apostolice sedis licencia speciali faciente plenam et expressam de inhibitione huiusmodi mencionem et quibuscunque alijs constitucionibus contrarijs nequaquam obstantibus, iure tamen parrochialis ecclesie in omnibus semper saluo auctoritate apostolica tenore presencium licenciam elargimur; vobis nicholominus concedentes, quod fratres vestri ordinis in ipso loco, postquam fundatus et constructus exstiterit, pro tempore moraturi gaudeant omnibus priuilegijs, indulgencijs, exempcionibus, libertatibus et gracijs, quibus alij fratres dicti ordinis ex concessione apostolica gaudent et eciam potiuntur. Nulli ergo etc:a nostre concessionis et uoluntatis infringere etc:a. Si quis autem etc:a. Datum Rome apud Sanctum Petrum septimo kalendas marcij anno tercio. N. xl de Beneuento.